- योहेजकेल
- <
- 1
- >

योहेजकेल नी किताब
योहेजकेल कागळ्यु
उळखान
योहेजकेलोन किपात इसराएलोन नास आरु पोछो बोनावनेन वाराम भोगवानो वोगे गोथी वातोन एक किपात छे। कागळीया योहेजकेलोन वाराम जो काहिन वी पोतु छे चो किपात मा गोथो आवे। हेरी भोगवानो वोगे गोथी वातोन सेवाकाय आखी 22 साल लोगुन चाली, 7 यीशुन आवनेन पेहेल 586 मा योरुसालेमोन नास गोथो पेहेल आरु 15 साल ओवतेन। आपसा दोरसोनोन जोवाब मा, योहेजकेल काजे घोनी चिजोक कोरने कोरीन जुरुड़ी होतो जो इसराएल साते होयनो होतो। एक उदाहरण पाठ 5 मा छे जो हेनाक आपसी डाडी काटने आरु झोटा काजे 3 वाटा (5 : 1) मा वाटने कोरीन कोवलो होतो, जेरेम लिखलो होतो कि योरुसालेमोन काय होयसे।
योहेजकेलोन किपात तीन खास वाटा मा वाटलो छे; इसराएलोन नियाव, आड़े-धोड़े वावा देसोन नियाव, आरु इसराएल काजे पोछा बोनावनो। इनु आखा वाटा मा एक खास यी छे कि कोसी चिज हामु परमेश्वर काजे जानने कोरीन ओगो बोड़ावसे। योहेजकेल 60 गोथु जादा कावा इना बुलोक लिखलु छे, “तोत्यार चे सोमजी जासे की हांव योहोवा छे। चाहाय परमेश्वर नियाव कोर रोयु होये नीते इसराएल काजे पोछु बोनाय रोयु होय, हामु हेर वाराम आरु हुयो हामरे जु काय चाहाय रोयो, सीक सोकजे।”
योहेजकेलोन रुपरेखा:
पाठ 1 गोथो 24 मा इसराएल पोर परमेश्वरोन नियावोन वाराम छे।
पाठ 25 गोथो 32 मा परमेश्वर आड़े धोड़े वावा देसोन नियाव कोरे।
पाठ 33 गोथो 48 मा योहेजकेल इसराएल काजे पोछो बोनावनेन वाराम भोगवाने वोगे गोथी वात कोरे।
1
परमेश्वर क वाराम योहेजकेल क पेहलो दर्शन
1 ढेड़ वीस ने चोवथा मोहनान पाचवे दाहड़े, हांव बन्दियो क विच कोबार नदीन धड़े हुतो, तव् सोरोग उगड़ी गोयो, आरु हांव न परमेश्वर क दोरसोन देख्यो। 2 योहोयाकीन राजान बांदाय क पाचवे वोरीस क चोवथे मोहनेन पाचवे दाहड़ेन, 3 कोसदियो क देस मा कोबार नोंदी क धड़े, योहोवा क बुल बुजी क पुर्या योहेजकेल पुजारान यां पुग्यो: आरु योहोवा क ताकोत उना पोर उजेन्ती हुयी।
4 जव हांव देखने लाग्यो, ती यो देख्यो कि उत्तर भेनी आंजी उठी, आरु आगठा पुठी मोटी आँजी आवी रय, आरु उना मोटला वादळा क च्यारु मेर विजाळो छे, जेरेसी आगठो रोह-रोह कोरीन विजळी सारको चोमकी रोयो छे। 5 तव् आगठा मा सी चार जिवधारिया सारका काहीन निकळ्या। हेनको रुप मानसो सारको हुतो, 6 पुन उना मा सी होरीकोन चार‍ चार मुय आरु चार चार पाखड़ा हुता। 7 हेनका पाय सुदा हुता, आरु हेनका पायोन पाटल्या पाडल्यान खुर्या जोसा हुता; आरु त्या झलकायता जाईन पीतळ क जसा चमकता हुता। 8 हेनका च्यारु मेर पाखड़ा क नेचा मानसो सारका हात हुता। हेनका चारुन मुय आरु पाखड़ा ओसा भातीन हुता: 9 हेनका पाखड़ा एक दिसरा सी भेसकायला हुता; त्या आपसा आपसा अगळ सुदात चालता हुता, आरु वोवता नी हुता।
10 हेनका अगळ क मुयोन रुप मानसो सारको हुतो आरु हेनका च्यारो जेवड़्ये क मुय नाहरो सारको, डाख्र्‌यो क भेनी मुय बुईल सारको हुतो, आरु च्यारु क पछळ क मुय चिल्‌ला सारको हुतो। 11 हेनका मुय ओसाज हुता। हेनका मुय आरु पाखड़ा उपोर क भेनी ओलोग ओलोग हुता, होरीक जीवधारि क दुय दुय पाखड़ा हुता, जे एक दीसरा क पाखड़ा सी भेसकायला हुता, आरु दुय दुय पाखड़ा सी हेको डिल ढाकायलो हुतो। 12 त्या सुदा आपसा आपसा अगळुत चालता हुता; जेंखेर जीव जानो चाहतो हुतो, त्या तेंखेरुत जाता हुता, आरु चालता टेमे ववता नी हुता।
13 जीवधारिया क रुप आगठा एने धपतली मशाल क सारको देखा पोड़तो हुतो, आरु त्यो आगठो जीवधारियो क विच एंखेर तिंखेर चालतो फिरतो मोटो विजाळो आपतो रोयो; आरु उना आगठा सी विजळी निकळी हुती। 14 जिवधारियोन क चालनो फिरनो विजळी सारको हुतो
15 जव हांव जीवधारियो क देखतोत हुतो, ती देख्यो कि धरती पोर हेनका पास च्यार मुयोन गिनायोन ओनसारे, एक एक चाकटा हुता। 16 चाकटा क रुपो आरु घड़ाय ओसी हुती चे सोरोगोन सोनान मणी सारकी चोमोक रोया हुता। च्यारोन बोनावट एक जोसी हुती; बोनावट ओसी हुती, मानु एक चाकटा क धड़े दिसरो चाकटो होय। 17 चालते टेमे त्या आपसा च्यारु मेर चाल सोकता हुता, आरु चालने मा वोवता नी हुता। 18 उना‍ च्यारु चाकटा क घेरवीन बेसका मोटा आरु बीहाड़े ओसा हुता, आरु हेनका घेरा मा च्यारु मेर डुळात डुळा भोरायला हुता। 19 जोत्यार जीवधारिया चालता हुता, तव् चाकटा वी हेनका पुठी चालता हुता; आरु जव् जीवधारिया धोरती पोर सी उठतो हुता, तव चाकटा वी उठतो हुता। 20 जेंखेर जीव जानो चाहेय, तेंखेरुत त्या जाता, आरु चाकटा जीवधारियो क पुठी उठतो हुता; काहकी हेनको जीव चाकटा मा हुतो। 21 जव त्या चालता हुता तव ये वी चालता हुता; आरु जव् जव् त्या उबा होयता हुता तव् ये वी उबा होयता हुता; आरु जव् त्या धोरती पोर सी उठतो हुता तव‍ चाकटा वी हेनका पुठी उठतो हुता; काहकी जीवधारियो क जीव चाकटा मा हुतो।
22 जीवधारियो क मुनका उपोर वादळा मोंडळी सारको काहीन हुतो जो बोरोफ क सारको बिहाड़े ओसो चोमेकतो हुतो, आरु त्यो हेनका मुनका उपोर वेरवायलो हुतो। 23 वादळामोंडळी क नेचो, हेनका पाखड़ा एक दिसरा भेनी सुदा खोरवायला हुता; आरु होरीक एक जीवधारि क दुय दुय आरु ओवी वी पाखड़ा हुता जेरेम सी डिल ढाँकायलो हुतो। 24 हेनका चालते टेमे हेनका पाखड़ा क पाखड़ान क ओवाज मेसे घोना सोटा पानी, ओळी घोनी ताकोतवाळी बुली, ओळी सेना क हालचाल सारकी समवायतली हुती; आरु जव् त्या उबा हयतला, तव् आपसा पाखड़ा टांग देता हुता। 25 ओळतेन हेनका मुनका उपोर जी वादळा मोंडळी हुती, हेका उपोर सी एक बुल समळाय पोड़तो हुतो; आरु जव् त्या उबा होयता हुता, तव् आपसा पाखड़ा टांग लेता हुता। 26 जीवधारियो क मुनका क उपोर वादळा मोंडळी हुती। हेका वादळा मोंडळी क उपोर राजगादी क सारको काहीन हुतो। यो राजगादी मानु नीलम दोगड़ा क बोनलो हुतो। राजगादी सारको एना जागा पोर कुदु बोठलो हुतो, एना पोर मानुस सारको थुड़ोक देखायतो हुतो। 27 हेका कड़्याम सी लीन उपोर भेनी मेसे चोमकावला पितळ सारको देखा पोड़्यो, आरु हेका धड़े आरु च्यारु मेर आगठा सारको देखा पोड़तो हुतो; ओळतेन उना मानुस क कड़्याम सी लीन नेचो भेनी वी मेसे काहीन आगठा सारको देखा पोड़तो हुतो; आरु हेना च्यारु मेर विजाळो हुतो। 28 जसो जेठवड़ीन दाहड़ा मा बाम देखाय पोड़तलो, तसोज च्यारु मेर क विजाळो देखा पड़तो हुतो।
योहोवा क महिमा क रुप असोत हुतो। ओको देखीन, हांव मुयोन भुरसे हिट पोड़्यो, तव् हांव एक बुल समळ्यो जसो कुदु वात कोरतो हय।

- योहेजकेल
- <
- 1
- >

© 2025 TWFTW