- योहेजकेल
- <
- 33
- >

33
योहेजकेल इसराएलोन पोहरेदार
1 योहोवान यो बुल मारे यां पुग्यो: 2 हे मानसोन ओवलियाद, आपसा मानसो सी कोव, जोत्यार हांव काहनला देस पोर तोलवार चालाड़ीस आरु तेना देसोन मानसे कुदा आपसा गुवावी कोरनीयान तोसा नेवाड़से, 3 तोत्यार कोदाम होये यो देखीन की एना देस पोर तोलवार चालनेवाळी छे, मोटलो फेपारीयो वाजाड़ीन मानसोक चोकचोया कोर देये, 4 ती जो कुदु मोटला फेपारीयान बुल सोमळी नी चोकचोयो होये आरु तोलवारोन चालने सी मोर जाय, तेरो मोरनोन जोवाबदारी तेरीत रोवसे। 5 होयो मोटला फेपारीयान बुल सोमयो होय, ती वी होयो चोकचोयो नी होयो, ती होयो आपसी मोतोन आपसु जोवाबदारी कोवाये। पुन कोदाम होयो पोहरेदारोन चोकचोया रोवनेन धियान कोरतो, ती आपसा जिवोक वाचाड़ लेतो। 6 पुन कोदाम पोहरेदार यो देखिन की तोलवार चालनेवाळी छे मोटलो फेपारीयो वाजाड़ीन मानसोक चोकचोया नी कोरे, आरु तोलवार चालने सी हेनुमसी कुदु मोर जाय, ती होयो ते आपसा पापन फोसलो मोर जासे, पुन हेरा लुहुयीन लेखु हांव पोहरेदार सी लीस।
7 कोरीन, हे मानसोन ओवलियाद, हांव तुसे इसराएलोन घोरानान पोहरेदार बोनावो; तु मार मुयो सी बुल सोमवी सोमवीन हेनुक मारे ओख्ये रोहीन चोकचोया कोर दे। 8 हांव तारेसी कोय सोको, यो पापी मानुस मोरसे। तोत्यार तु मेसेक हेना मानुसोन चा जायीन मारे जुगु तिनाक चोकचोयो कोरनो जुवे। कोदाम तु हेना पापी मानुस काजे चोकचोयो नी कोरे आरु हेनाक आपसी जिवाय बोदेलने नी कोवे, ती होये पापीत मोरसे, काहाकी होयो पाप कोरलो छे। पुन हांव तारे जु हेरी मोतोन लेखु नीं मांगो। 9 पुन कोदाम तु पापी काजे हेरी वाटोन वाराम चोकचोयु कोरिस की होयो आपसी वाट सी फीरे आरु होयो आपसी वाट सी नी फिरे, ती होयो ते आपसा ओधोरोम मा फोसलोत मोरसे, पुन तु आपसो जीव वाचाड़ लीस।
आपसान जिम्मेवारी
10 ओळी हे मानसोन ओवलियाद, इसराएलोन घोराना सी यो कोव, तुमु मानसे कोवु: हामरा गुना आरु पापोन भार हामरे उपोर छितलो छे। आरु हामु हेरेन कोरता गोळने बाज रोया; हामु कोसा जिवतेला रोवसु? 11 कोरीन तु हेनुसी यो कोव, परमेश्वर योहोवान यो बुल छे: मार जिवनोन आन खायीन भुरसु आपो, हांव पापीक मोरने सी काय वी खुश नी होयो, पुन ऐरेसी की पापी आपसी वाट सी बोदलीन जिवतेलु रोवे; हे इसराएलोन घोराना, तुमु आपसा आपसा भुंनला कामोन वाटो गोथा पोछा आवु; तुमु काहा मोरु?
12 हे मानसोन ओवलियाद, आपसा मानसो सी यो कोव, जोत्यार धोरमी मानसो गुनु कोरे तोत्यार हेंदरो धोरोम हेनुक वाचाड़ नी सोकसे, आरु पापी आपसा भुंनला कामोक छुड़ देये ती होयो छाचिन पापोन डोन सी वाचसे। कोदाम धोरमी मानुस पाप कोरे ती हेरा धोरमोन काम हेनाक मोरने सी नी वाचाड़ सोके। 13 कोदाम हांव धोरमी मानुस सी कोवो की तु जिवतेलु रोवीस, आरु होयो आपसा धोरमो कामो पोर भुरसु कोरीन भुंनला काम कोरे, ती हेरा वाराला काम हेनाक नी वाचाड़ सोके। हांव हेनुक फोम नी कोरावो। होयो आपसा भुंनला कामोम मोरसे। 14 ओळी जोत्यार हांव पापी मानुस सी कोवो, तु छाचिन मोरीस, आरु होयो आपसा पाप गोथु फिरीन नियाव आरु धोरमोन काम कोरने लागे, 15 कोदाम पापी मानुस, गिरवेन चिज पोछो आप देये, आरु हेंदरो माल पोछो आपे जेनाक होयो ठोग्यो होय, होयो भुनला कामोक छुड़ीन जिवाय आपने वाळा धोरमोन कायदान ओनसारे चालने लागे आरु ओळी भुंनला कामोक हात नी लागाड़े, ती चो छाचिन जिवतेलो रोवसे, आरु नी मोरे। 16 जोतरा पाप होयो कोर्‌यो होसे, हेनुमा सी काहना वी गुनाक फोम नी कोरसे; होयो नियाव आरु धोरमोन काम कोरलो होय आरु ती होयो छाचिन जिवतेलो रोवसे।
17 ती वी तुमरा मानसे कोवे, पोरबुन चाल वारु नी होय; पुन हेंदरी चाल वारु नी होय। 18 जोत्यार धोरमी आपसा धोरोम सी फिरीन भुंनला कामोक कोरने लागे, तोत्यार छाचिन होयो हेनुम गुचवायलोत मोर जासे। 19 आरु कोदाम काहनलो पापी पाप कोरनो छुड़ देये आरु वारु वारु एने वारु रीते रोवने लाग जाय ती चो जिवेतेलो रोवसे। 20 ती वी तुमु, कोवु, पोरबुन चाल वारु नी? हे इसराएलोन घोराना, हांव होरीन मानुसोन नियाव हेरी चालोन ओनसारे कोरीस।
योरुसालेमोन सोहरोन सोरनेन खोबोर
21 बेबीलोन मा निकोळनेन बारवे सालोन दोसवे मोहनेन पांचवे दाहड़े एक ओदमी मारेंचा आयो। चो योरुशोलेम सोहोर सी जिव वाचाड़ीन ढासीन आवलो होतो। चो मारे सी कोयो, योरुसालेम सोहोर नास होय गोयो। 22 ओसो होयो कि जेने दाहड़े होयो मानुस मारेंचा आयो तेने दाहड़ेन पेहले सांतो, योहोवान ताकोत मारे पोर उतरी। परमेश्वर मेसे बुले नी ओसु बोनायु। जेने टेमे होयो मानुस मारेंचा आयो, योहोवा मारो मुख उगाड़ देदलु आरु ओळी मेसेक बुलने देदु।
मानसोन पाप
23 तोत्यार योहोवान यो बुल मारे यां पुग्यो: 24 हे मानसोन ओवलियाद, इसराएलोन जागान तेनु उजेड़लाम रोवनेवाळा कोवे, ओबराहाम एकुत मानुस होतु, तीवी देसोक आदिकारी होयु; पुन हामु बेसका मानसे छे, कोरीन देस छाचिन हामरात् होकोम आप देदलो छे।
25 ओस कोरीन तु हेनुसी कोव, परमेश्वर योहोवा ओसु कोवे: तुमु मानसे मांस लुहुय भेळ खाय आरु आपसी निंगा मुरतीया भेनी कोरी, आरु तुमु मानसोक मारु। हांव तुमुक यु जागु काहा आपो? 26 तुमु आपसी तोलवार पोर भुरसु कोरु आरु भुंनला काम कोरु, आरु आपसा आपसा धोड़े वाळा बायराक विटोळ कोरु: ओळी काय तुमु हेना देसो पोर होक कोर सोकसु?
27 तु हेनु सी कोव, परमेश्वर योहोवा ओसु कोवे: हांव आपसी जिवायीन आन खाय्‌न वायदु कोरे कि जे मानसे हेनु उजेड़ला सोहोर मा रोवे, चे तोलवार सी मार नाख्ये जासे। कोदाम काहनलो देस सी खोयड़े होयसे ती हांव तेनाक जोनवारीया सी मारवीस आरु खावाड़ीस। कोदाम मानसे किला आरु दोरोम डुकायला होसे ती चे रुगटा सी मोरसे। 28 हांव हेना देसोक उजाड़ुत उजाड़ कोर दिस; आरु हेरा ताकोतोन घाड़ाय जाती रोवसे; आरु इसराएलोन बोयड़ा ओसा उजेड़से कि हेनु पोर होयीन कुदु नी चालसे। 29 कोरीन जोत्यार हांव हेनु मानसो जुगु आखा भुंनला कामोन कोरता हेना देस काजे उजाड़ुत उजाड़ कोर दिस, तोत्यार होये जान लेसे कि हांव योहोवा छे।
कागळ्यान खोबोरोन फोव
30 हे मानसोन ओवलियाद, तारा मानसे भितड़ा धोड़े आरु घोरोन झोपलाम तारा वाराम वात कोरे आरु एक दिसर सी कोवे, आवु, सोमळु, कि योहोवा भेनी सी काहनो बुल निकळे। 31 होये पोरजान मानसोन तोसा तारेंचा आवे आरु मार मानसे बोनीन तारे ओगोळ बोठीन तारा बुले सोमळे, पुन होये हेनु पोर चालता नी: मुयो सी ते होये बेसका मोंग देखाड़े, पुन हेंदरो मोन लालुच मा लागलो रोवे। 32 तु हेंदरी निंगाम मोंगोन गुळ्ळा गीत गावनेवाळो आरु वारु वाजाड़नेवाळो कोवाये, काहाकि होये तारा बुल सोमळे पुन हेनु पोर चालता नी। 33 कोरीन जोत्यार यी वात छाचलिन होयसे, आरु होयी छाचलीन होयसे! तोत्यार होये जान लेसे कि हामरे इचमा एक कागळ्यो आवलो होतो।

- योहेजकेल
- <
- 33
- >

© 2025 TWFTW