- योहेजकेल
- <
- 21
- >

21
नियावोन तोलवार
1 पोरबु योहोवान यो बुल मारे यां पुग्यो: 2 हे मानसोन ओवलियाद, आपसो मुख योरुसालेम भेनी कोर आरु चुखला जागा भेनी बुल सोमवाड़; इसराएल देसोन वाराम भोगवानो वोगे गोथी वात कोर आरु उना सी कोव, 3 पोरबु योहोवा ओसु कोवे: देख, इसराएल हांव तारे विरुद्ध छे, आरु आपसी तोलवार म्यान मा गोथु हापकीन तारेम गोथा धोरमी आरु पापी दुयोक नास कोरीस। 4 ओतरान कोरीन कि हांव तुमरेम सी धोरमी आरु पापी आखाक नास कोरने वावु छे, एना कारण मारी तोलवार म्यान गोथी निकाळीन दोखेवरे गोथी बोखेवरे लोगुन आखा जिवोनोन विरुद् चालसे; 5 तोत्यार आखा जीवे जान लेसे कि योहोवा म्यान मा सी आपसी तोलवार हापेकलु छे; आरु होयी म्यान मा ओळी नी मेकी जाय।
6 ओतरान कोरीन हे मानसोन ओवलियाद, तु दम कोंजार! इसराएल देसोन रोहन्यान ओगोळ तु बेसको पोसरावान मोनो सी दुख मोनाव। 7 जोत्यार हुये तुसेक पुछे, तु काहा कोन्जार रोयु? ती तु हेनुक कोहजी, खोबोरोन कारण; काहकी ओसो होयने वाळो छे जिनाक देखीन आखा मानसोक कावजो काप उठसे, तिंदरा हात सुन पोड़ जासे। हुये बेसका चिमाय जासे। हुये आपसा पायो पोर उबा नी होय सोके। देखु, मोटलो विनास आवने वाळो छे। यो विनासकारी होयने छाचिन होयसे, परमेश्वर योहोवा यो बुल छे।
8 पोरबु योहोवा यो बुल मारे यां पुग्यो, 9 हे मानसोन ओवलियाद, भोगवानो वोगे गोथी वात कोव, परमेशवर ओसु कोवे: देख,
एक तलवार, एक तिखली तोलवार छे, आरु ची चोमकाड़ली छे।
10 तोलवार कोरीन मारने कोरीन निसान लेदो,
विजवी जोसो चोमकाड़ने कोरीन चोमकाड़ लेदो।
यो सोमवीन काय हामु खुशी नी मोनाया?
होये ते योहोवान पुर्यान राजोन लाकुड़ छे आरु आखा झाड़का काजे उदुड़ सोमेजनेवावा छे।
11 ओतरान कोरीन तोलवार काजे चोमकाड़या कि
हुयी हातोम धोराय जाय।
तोलवार काजे निसान्या आरु चोमकाड़्या।
हेमी हुयी मारने वाळान हातोम आप तोसे।
12 हे मानसोन ओवलियाद, छाती ठुकीन रोड़,
आरु शोक मोनाव; काहकी मारी तोलवार मारा आपसा मानसोन विरुद् मियान सी निकेवली छे।
इसराएलोन आखा मोटला आदाकारी वी मारा आपसा मानसो पुठी तोलवार सी मार्या जासे।
ओतरान कोरीन तु छाती ठुक ठुकीन रोड़।
13 यो पारेखनेन टेम छे।
कोदाम तु तिनाक ओसोत जानने वाळो राजडोन वी नी रोहे, ती काय?
परमेश्वर योहोवान यो बुल छे।
14 हे मानसोन ओवलियाद, भोगवानो वोगे गोथी वात कोर, आरु हात पोर हात दे, आरु तीन वार तोलवारोन ताकोत डोबल्यो होयनो जुवे; हुयी मारने कोरीन तोलवार पुन मोटा सी मोटाक मारनेन तोलवार छे, जेरेसी कुठ्या मा डुकायला वी नि वाचे। 15 हेंदरा काळजा बिको सी काप उठसे। हुये भोरान्या झोपला पोर लोथड़ीन हित पोड़से; काहकी हांव चोमेकनाय तोलवार आपलु छे। देखु, हुयी विजवी जोसी चोमेकनाय छे, हांव मारने कोरीन हेनीक चोमकाड़लु छे। 16 तोलवार, तिखी बोनावु! तोलवार जेवड़्ये काटू, सुदा ओगोळ काटू, डाखरीये काटू, जावु होरीक जागाम जां तुमरी धार होय, मारने जुगु छे। 17 हांव थापड़िया वाजाड़ीस, आरु हांव आपसी रीस काजे घोनाक मारीन सेवी कोरीस, हांव योहोवान यो बुल छे।
बेबीलोनोन राजान तोलवार
18 ओळी योहोवान यो बुल मारे यां पुग्यो: 19 हे मानसोन ओवलियाद, दुय वाट बोनाव ले कि बेबीलोनोन राजान तोलवार आवे; दुय वाट एकुत देसोम सी निकवे। ओळी एक सोहलानी कोर, सोहोरोन वाटोन मुंडास्या पोर एक सोहलानी बोन्यो; 20 तेनी तोलवारोन आवने जुगु एक वाट बोनाव: यो ओम्मोन देसोन रोब्बा सोहोर, लोगुन जासे; आरु दिसरी योहुदा देसोन वारला सोहोर योरुसालेम लोगुन जासे। 21 बेबीलोनोन राजा एनु दुयु वाटोम लोड़ायनेन जागा पोर उबो छे, आरु हुयो दाना देख रोयो की हुयो काहने वाट्ये जाय: हुयो बिलखाक हालवे; हुयो तराफीम घोरुन झुटा देवता सी पुछे; हुयो काळजाक देखे। 22 हेरे जेवड़ीया हातोम योरुसालेम नावोन चिट्ठी नेकेवली छे। हुयो मुय फाड़ीन आयड़े। हुयो बेस जुर्ये आयड़ीन हुकुम आपे कि भोरान्या झोपला पोर लोड़ायीन सोमान लागाड़ु, दोमदोमा बांदु आरु मोर्चा बान्दी कोरु। 23 पुन योरुसालेमोन रोहन्याक यो शकुन झुटो लागतो हिसे। हुये ते बेसको मोटो आन खादला छे। पुन यो हेरो ओधोरोम फोम कोराय रोयो काहकी हेनुक बोंदी बोनाय लेये। 24 ऐ योरुसालेम मा रोहन्या, पोरबु योहोवा ओसु कोवे: तुमरा पाप तुमुक फोम होये, तुमरा गुना उजेनता होये; जो भुंडला काम तुमु कोर्या, तेनु पोर सी पोरदो छेटो होय गोयो, ओतरान कोरीन तुमु एनान लारे बोन्दी बोनाय जासु। 25 हे इसराएलोन पापी डाहला, तारा दाहड़ा आय गोयला छे; ओधोरमोन चेहलो टेम आय पुग्यो। 26 तार वाराम परमेश्वर योहोवा ओसु कोवे: पागड़ी उतार, आरु मुकुट वी उतार दे; हुयो जोसोन तोसो नी रोहनो; जो नेचो छे तिनाक उचो कोर आरु जो उचो छे तिनाक नेचो कोर। 27 हांव हिनाक नास कोर दिस आरु नास कोर दिस; हाव छाचिन नास कोर दिस आरु जोत्यार लोगुन हेरा आदाकारी नी आवे तोत्यार लोगुन हुयो नासुत रोहसे; तोत्यार हांव तिनाक आप दिस।
अम्मोनियोन विरुद् तोलवार
28 हे मानसोन ओवलियाद, भोगवानो वोगे गोथी वात कोरीन कोव कि, पोरबु योहोवा यी वात ओम्मोनियोन देसन मानसो आरु हेंदरा लाजवाड़े ओसा देवता सी कोव;
सोमवु, तक तोलवार, एक तोलवार मियान सी खोयड़े छे।
तोलवार चोमोचोमो छे; तोलवार मारने जुगु तियार छे। विजवी जोसी चोमेकने जुगु तियार कोरला होता!
29 जोत्यार लोगुन कि हुये तारा वाराम झुटा दर्शन देखे, आरु झुटा दाना देखीन तुसेक देखाड़े, कि तु हेनु भुण्डला विटोळोन गोळा पोर पोड़े तिंदरा दाहड़ा आय गोया, आरु हेंदरो ओधोरोमन चेहली टेम आय पुगली छे।
30 तोलवार काजे म्यान मा राख। जिना जागाम तु घोड़ला छे आरु जिना देसोम तारो उबेजनो होयो, तिनामा तारो नियाव कोरीस। 31 हांव तार पोर आपसी रीस भोड़कावीस आरु तारे पोर आपसी रीसोन आगठा काजे फुक दिस; आरु तुसेक ढुरोन तोसु मानसोन हातोम कोर दिस जे मारनेमा पाका छे। 32 तु आगठान इंगावु होयिस; तारो लुहुय देसोम बोनलो रोहसे; तु फोम मा नी रोहीस काहकी हांव योहोवात ओसो कोहलु छे।

- योहेजकेल
- <
- 21
- >

© 2025 TWFTW