- योहेजकेल
- <
- 12
- >

12
कागळ्यान गुलामी मा जानेन सोहलानी
1 ओळतेन योहोवा क यो बुल मार पास पुग्यो, 2 “हे मानुस नु ओवलियाद,” तु लोड़ाय कोरनेवाळा घराना क विच मा रोहे छे, जेनका देखने क लिय डुळा ते छे, पुन नी देखे, आरु समळने क लिय कानटा ते छे पुन नी समळे; काहकी त्या लोड़ाय कोरनेवाळा घरानान छे।
3 “एकालिय हे मानुसोन ओवलियाद, दिसु बाँदायीन सोमान तियार कोरीन हेनका देखतात उठ जाजी, हेनका देखतात आपसा जागाक छुड़ीन दीसरे जागे जाजी। कदाम त्या लोड़ाय कोरनेवाळा घरानान छे तीवी पाको छे कि त्या धियान देये। 4 ओतरान कोरीन तु दाहड़ा क देखतात बाँदाय क सोमान क जोसो आपसो सोमान निकाळजी, आरु ती तु साँतो बाँदाय मा जानेवाळ क जोसो हेनका देखतात उठ जाजी। 5 हेनका देखतात भितड़ा क फुड़ीन ओकाज सी आपसो सोमान निकाळजी। 6 हेनका देखतात हेको आपसा खाँदा पोर चुटीन आँदारलाम निकाळजी, आरु आपसो मुय ढाँक रोहजी कि धरती तुसे नी देखा पोड़े; काहकी हांव तुसे इसराएल क घराना क लिय एक सोहलानी बोनावला छे।”
7 हेकी हुकुमन ओनसारे हांव तसोह कोर्‌यो। दिसु हांव आपसो सोमान बाँदाय क सोमाज क जोसो निकाळ्यो, आरु साँतो आपसा हात सी भितड़ा क फुड़्यो; ओळतेन आँदरलाम सी सोमान निकाळीन, हेनका देखतात आपसा खाँदा पोर चुटीन चाली गुयो।
8 संदारे योहोवा क यो बुल मार पास पुग्यो, 9 “हे मानुस नु ओवलियाद,” काय इसराएल क घराना न उना लोड़ाय कोरनेवाळा घराना न तुसे यो नी पुछ्या, यो तु काय कोर रोयु? 10 तु उना सी कोव, पोरबु योहोवा असो कोवे छे: यो ताकोतवाळो बुल योरुसालेम क डाहला मानुस आरु इसराएल क आखा घरानान वाराम छे जेका विच मा त्या रोहे छे। 11 तु उनासी कोव, हांव तुमरा लिय सोहलानी छे; जसो हांव न कोर्‌यो छे, तसोज इसराएली लोगहन सी वी कोर्‌यो जाए; हेनको चुटीन बाँदाय मा जानो पोड़से। 12 हेनका विच मा जे डाहला छे, त्या आँधारला मा आपसा खाँदा पोर भार चुटीन निकळसे, त्या आपसा सोमान निकाळने क लिय भितड़ तुड़से, आरु आपसा मुय ढाँक रोहसे कि हेको जागा नी देखा पोड़े। 13 हांव उना पोर आपसी जाळ खोव्‌वीस, आरु त्या मार फांदा मा फोस जासे; आरु हांव उना कोसदियो क देस क बेबीलोन शोहोरोम मा पुगाड़ दिस; कदाम त्या उना सोहोर मा मोर जासे, तेवी हेको ओनी देखाड़से। 14 जोतरा हेनका सहायक हेका आड़े धोड़े होयसे, हेनको आरु हेनकी आखी टुळीक हांव आखे छोमकीर वेरवी दीस; आरु तलवार हापकीन हेनका पछळ चालाड़ीस। 15 “जव हांव उना मुलुक मुलुकोम वेरवी दीस आरु देस देस मा इतरेन तितरे कोर दिस, तव त्या जान लेसे कि हांव योहोवा छे। 16 कदाम हांव उना मा सी थुड़ाक लोगहन क तलवार, भुक आरु मोरने सी वाचाड़ीन राखीस; आरु त्या आपसा घाड़ायीन कामोक उना जातियोम वाराम कोरसे हेनका विच मा त्या पुगसे; तव त्या जान लेसे की हांव योहोवा छे।”
कापतेला कागळ्यान सोहलानी
17 तव योहोवा को यो बुल मार पास पुग्यो, 18 “हे मानुस नु ओवलियाद, कापता जाईन आपसो रुटो खाजी आरु थरथरायता आरु फीकुर कोरता जाईन आपसो पानी पीजो, 19 आरु एना देस क लोगहन सी यो कोहजी, कि पोरबु योहोवा योरुसालेम आरु इसराएल का देस मा रोहनेवाळान वारा असो कोवे छे; त्या आपसा रुटा फीकुर पुटी खासे, आरु आपसा पानी बिकोम पीसे; काहकी देस आपसा आखा रोहनेवाळा क गाँडाय सी आपसी आखी भरपुरी सी छेटा होय जासे। 20 बोसला सोहोर उजड़ी जासे, आरु देस वी उजाड़ होय जासे, तव तुमु लोगहन जान लेसु की हांव योहोवा छे।”
नास साते छे
21 ओळतेन योहोवा को यो बुल मार पास पुग्यो, 22 “हे मानुस नी ओवलियाद,” यो काय कोहाड़ो छे जे तुमु लोगहन इसराएल क देस मा कोया कोरतला, दाहड़ा जादा होय गुयला छे, आरु दर्शन नी काय वात पुरी नी होयी? 23 एकालिय उना सी कोय, पोरबु योहोवा असो कोवे छे, हांव एनी कहावत को बोंद कोरीस; आरु एना कोहाड़ाक इसराएल पोर ओळी नी चालसे। तु उना सी कोय कि त्या दाहड़ा आहना आय गुयला छे, आरु दर्शन नु आखी वाते पुरी होयने वाळी छे।
24 “काहकी इसराएल क घराना मा नी ते आरु जादा झुट दर्शन नी काय वात आरु नी काय चिकनी चुपड़ी वात ओळी कोवायसे। 25 काहकी हांव योहोवा छे, जोत्यार हांव कोह, तव ते बुल हांव कोहो, त्यो पुरो होय जासे। उनामा वार नी होयसे, पुन हे लोड़ाय कोरनेवाळा घराना, तुमरात दाहड़ा मा हांव बुल कोहीस, आरु त्या पुरो होय जासे, पोरबु योहोवा नु यो बुल छे।”
26 ओळी योहोवा क यो बुल मार पास पुग्यो, 27 “हे मानुस नी ओवलियाद देख, इसराएल क घरानान लोगहन यो कोय रोया छे, जे दर्शन त्या देखे, त्या बेसका दाहड़ा वाद पुरो होयनेवाळा छे; आरु की त्या छेटान टेमोन वाराम भोगवानो वोगे गोथी वात कोरे छे। 28 एकालिय तु उना सी कोय, पोरबु योहोवा असो कोवे छे: मार काहना बुल को पुरो होयनेम ओळी वार नी होयसे, पुन जो बुल हांव कोहो त्यो छाचिन पुरो होयसे, पोरबु योहोवा को यो बुल छे।”

- योहेजकेल
- <
- 12
- >

© 2025 TWFTW